《题吴明辅文集后》
宋代·戴栩

冰蚕续丝犀琢轸，欲奏南薰终不近。
水心归宴白玉楼，一代词华为渠尽。
有客触热来相过，手挈朗月披烟萝。
笔阵森森万马肃，夜雪未搅千群鹅。
游鞭戏镝偶独出，见者惊降什六七。
掊摘世故穷高深，钩揣物情悬得失。
子云老去方草玄，雕虫往往羞少年。
水心不学骈俪语，评麻品制空现前。
子今古文自星斗，笑杀时流牛马走。
人间百短见一长，留此一短无何乡。

作者简介：嘉定元年( 1208 )进士，累官太学博士，秘书郎、衡州知府，终官湖南安抚司参议官。学于叶适，得其旨要,文章法度,能守师传；诗与“永嘉四灵”相近。著有《五经说》、《诸子辩论》、《东瓯郡要略》(又名《东都要略》)、《浣川集》。